Iltalehden tietojen mukaan Alexander Stubbin (kok) johtama valtiovarainministeriö on valmistellut kaikessa hiljaisuudessa Tullin pääjohtajan Antti Hartikaisen syrjään siirtämistä.

Alexander Stubbin johtama valtiovarainministeriö on valmistellut kaikessa hiljaisuudessa Tullin pääjohtajan Antti Hartikaisen syrjäyttämistä. VESA MOILANEN/LEHTIKUVA

Hartikaista ollaan siirtämässä syrjään valtion virkamieslain 22 pykälän perusteella. Pykälän mukaan virkamies voidaan asettaa enintään kahden vuoden ajaksi valtioneuvoston käytettäväksi silloin, kun siihen on valtion tehtävien hoitamiseen perustuva erityinen syy.

Käytännössä tämä tarkoittaa sitä, että Tullista vastaava valtiovarainministeriö etsii Hartikaiselle sopivan " erityistehtävän " , jota tämä määrätään hoitamaan.

Iltalehden tietojen mukaan ministeriö on ehdottanut Hartikaiselle jo useampia tällaisia tehtäviä.

Yksi " erityistehtävistä " sijoittuisi Iltalehden tietojen mukaan ulkoministeri Timo Soinin (ps) johtamaan ulkoministeriöön.

Virkamieslain 22 pykälä koskee tasavallan presidentin, valtioneuvoston ja ministeriön nimittämiä virkamiehiä.

Näin ollen Hartikaisen mahdollisesta syrjään siirtämisestä päättää lopullisesti pääministeri Juha Sipilän (kesk) hallitus.

Päätökselle tarvitaan ministereiden enemmistön hyväksyntä.

- Valtioneuvoston päätös on kollegiaalinen, joten se voi aiheuttaa keskustelua ja äänestyksenkin. Se olisi kuitenkin aika huonoa hallintoa, jos tällaisesta asiasta joudutaan äänestämään, julkisoikeuden emeritusprofessori Teuvo Pohjolainen Itä-Suomen yliopistosta sanoo.

Hartikainen aloitti Tullin pääjohtajana toukokuussa 2012.

Hänen virkakautensa kestää vuoteen 2019. Hartikaisen nimitti tehtäväänsä silloinen hallinto- ja kuntaministeri Henna Virkkunen (kok).

Tämä on tietysti poikkeuksellista, mutta poikkeuksellinen on Tullinkin tilanne, julkisoikeuden emeritusprofessori Teuvo Pohjolainen sanoo. MINNA JALOVAARA

Poikkeuksellinen tilanne

Pohjolaisen mukaan virkamieslain 22 pykälää on sovellettu Suomessa harvakseltaan.

Hänen mukaansa pykälää sovelletaan kahdessa tapauksessa: valtioneuvosto tarvitsee aidosti kyseisen virkamiehen erityistä asiantuntemusta tai kyseisen virkamiehen käyttäytyminen nykyisessä virassaan on aiheuttanut ongelmia, mutta irtisanomisperusteita ei vielä ole.

Pohjolainen muistaa ulkoasiainhallinnon puolelta yhden tapauksen, jossa eräs suurlähettiläs siirrettiin toisiin tehtäviin, koska hän oli ajanut juovuspäissään moottoripyörällä alasti ympäri puistoa.

- Tämä on tietysti poikkeuksellista, mutta poikkeuksellinen on Tullinkin tilanne, Pohjolainen sanoo.

- Tämä (Hartikaisen syrjään siirtäminen) voidaan aina perustella niin, että tällaiseen erityistehtävään tarvitaan erityisosaamista ja tällä henkilöllä on sitä erityisosaamista. Näinhän se tullaan julkisuuteen varmaan perustelemaan siinäkin tapauksessa, että kysymyksessä olisi enemmänkin syrjään siirtäminen.

Valtiovarainministeri Alexander Stubb ei vastannut suoraan, kun Iltalehti kysyi häneltä, nauttiiko Hartikainen hänen luottamustaan. LAURI OLANDER/KL

Stubb vaikenee

Hartikainen sai keskiviikkona moitteet eduskunnan apulaisoikeusasiamieheltä, koska oli jäävännyt itsensä Tullissa työskentelevän vaimonsa yksikköä koskevassa asiassa, mutta ei ollut poistunut kokoushuoneesta fyysisesti asian käsittelyn ajaksi.

Hartikaisen vaimon yksikköä koskevaa asiaa käsiteltiin Tullin johtoryhmän kokouksessa viime vuoden marraskuussa.

Valtiovarainministeriön valtiosihteeri Martti Hetemäki sanoi keskiviikkona Helsingin Sanomille, ettei apulaisoikeusasiamiehen päätöksestä pidä tehdä liian suuria johtopäätöksiä.

Iltalehti kysyi valtiovarainministeri Alexander Stubbilta torstaina, nauttiiko Hartikainen hänen luottamustaan. Stubb ei vastannut kysymykseen suoraan, vaan totesi, että valtiovarainministeriö ryhtyy apulaisoikeusasiamiehen pyynnön mukaisesti toimenpiteisiin Tullin johtoryhmän aseman ja tehtävien selkeyttämiseksi.

- Valtiovarainministeriö etenee asiassa askel kerrallaan, käymme tarkkaan läpi oikeusasiamiehen päätöksen, Stubb viestitti Iltalehdelle avustajansa välityksellä.